২০১৬ সালের উচ্চ প্রাথমিকের ‘স্টেট লেভেল সিলেকশন টেস্ট’-এর ৭৮টি আসনের ফল প্রকাশের উপরে স্থগিতাদেশ জারি করেছে কলকাতা হাইকোর্ট। বিচারপতি শেখর ববি শরাফ ১৮ মে ওই স্থগিতাদেশ দেন। নিয়ম অনুযায়ী নিয়োগ পরীক্ষার ফর্ম পূরণের সময় প্রার্থীর বিএড বা ডিএলএড ডিগ্রি থাকা বাধ্যতামূলক। স্কুল সার্ভিস কমিশন সূত্রের খবর, ওই নিয়োগ পরীক্ষার সময় অদিতি বর্মণ-সহ ৭৮ জন প্রার্থীর সেই ডিগ্রি ছিল না। তখন তাঁরা বিএড বা ডিএলএড পড়ছিলেন। তাঁরা দু’টি সিমেস্টারে উত্তীর্ণ হন। বাকি দু’টি সিমেস্টার পাশ করেন নিয়োগ পরীক্ষার পরে। গত বছর ওই প্রার্থীরা কমিশনে আবেদন জানান, তাঁরা ইতিমধ্যে প্রয়োজনীয় বিএড বা ডিএলএড ডিগ্রি পেয়ে গিয়েছেন। ওই ডিগ্রি থাকলে নিয়োগ পরীক্ষায় যে-নম্বর পাওয়া উচিত, তাঁদের তা দেওয়া হোক। ওই প্রার্থীদের আইনজীবী এক্রামুল বারি জানান, কমিশন তাঁর মক্কেলদের আবেদন গ্রাহ্য না-করায় তাঁরা মামলা করেন। আদালতে বারি জানান, তাঁর মক্কেলরা বিএড বা ডিএলএড ডিগ্রি পেয়েছেন। উচ্চ প্রাথমিকে নিয়োগ পরীক্ষার ফল এখনও বেরোয়নি। তাঁর মক্কেলদের প্রয়োজনীয় নম্বর দেওয়া হোক। স্কুল সার্ভিস কমিশনের আইনজীবী কনককিরণ বন্দ্যোপাধ্যায় আদালতে জানান, আদালত ওই আবেদন গ্রাহ্য করতে নির্দেশ দিলে বহু প্রার্থী সেই সুযোগ নিতে চাইবেন। এক্রামুল জানান, তা শুনে বিচারপতি শরাফ জানিয়ে দেন, যাঁরা মামলা করেছেন, তাঁদের আবেদনই খতিয়ে দেখা হবে। তিনি স্কুল সার্ভিস কমিশন কর্তৃপক্ষকে নির্দেশ দেন, হাইকোর্টে গরমের ছুটি শেষ হওয়ার দু’সপ্তাহের মধ্যে তাঁদের বক্তব্য হলফনামার আকারে পেশ করতে হবে। পরবর্তী শুনানি ৬ জুলাই।